આ તકલીફમાંથી છુટકારો મેળવવાની વાત આવતાં ડૉ. ગોયલ કહે છે, ‘બ્લેકહેડ્સમાંથી કાયમી છુટકારો મેળવવો અશક્ય છે. કારણ ઉપર જણાવ્યું એમ બ્લેકહેડ્સ એ બીજું કંઈ નહીં, આપણી ત્વચામાંથી ઝરતું તેલ જ છે. આવો તેલનો સ્રાવ આપણી ત્વચાનો સ્વભાવ છે, જેને શરીરનાં હૉર્મોન્સ સાથે સીધો સંબંધ છે. પરિણામે હૉર્મોન્સની દવાઓ લેવા માત્રથી બ્લૅકહેડ્સમાંથી મુક્તિ મેળવી શકાય, પરંતુ આવી દવાઓ લેવાનો અર્થ શરીરના કુદરતી અંત:સ્રાવો સાથે છેડછાડ કરવી થાય. આવી છેડછાડ મોટી ઉપાધિ નોતરી શકે એમ હોવાથી બ્લૅકહેડ્સમાંથી કાયમી છુટકારો મેળવવા કરતાં એને કન્ટ્રોલ કરવું વધુ આસાન છે.’